Iċ-ċentru ta’ riċerka dwar l-inbid u l-għenba Maltija fil-Buskett ser jagħmel studji fost oħrajn dwar kif sustanzi mill-għenba Maltija jistgħu jintużaw għal produzzjonijiet farmacewtici. Iżda ċ-ċentru li għadu kif ġie mgħammar bħala laboratorju ser ikompli jiffoka iżjed fuq l-industrija tal-inbid biex ikompli jtejjeb il-produzzjoni lokali. Magħruf mal-bdiewa bħala l-Istazzjon, il-Winery tal-Gvern fil-Buskett ma tipproduċi l-ebda inbid, iżda hija ċentru attiv ta’ riċerka dwar il-vitikultura. Il-binja ġiet restawrata qabel l-elezzjoni u issa ġiet mgħammra b’tagħmir għar-riċerka. Waqt żjara fil-post, is-Segretarju Parlamentari għall-Agrikoltura Roderick Galdes qal li  l-Gvern investa mat-€300,000 b’kofinanzjament mill-Unjoni Ewropea, f’tagħmir għaċ-ċentru għar-riċerka prinċiplament fuq l-għeneb u l-inbid, iżda mhux biss. Twaqqaf ukoll kumitat ta’ tmexxija, b’rappreżentanti fost oħrajn tal-bdiewa u tad-Dipartiment tal-Agrikoltura, u ser jitmexxa minn Roger Aquilina, li qal li fost il-proġetti ta’ ricerka li qed issir mal-Università, qed jiġi studjat kif ix-xemx tista’ tintuża biex tkessaħ waqt il-produzzjoni tal-inbid. Is-Sur Aquilina indika wkoll riċerka fuq l-għenba. Il-missjoni tal-kumitat hi li l-0bdiewa ma jabbandunawx l art, iżda bir-riċerka li qed issir ikollhom modi ġodda ta’ kif jipproduċu inbid lokali ta’ kwalità. Intqal li l-klima ta’ Malta għandha l-ingredjenti meħtieġa u jpoġġuha aħjar mill-kompetituri barranin fl-industrija tal-inbid. L-uffiċċjal xjentifiku fid-Dipartiment tal-Agrikoltura Claudette Gambin qalet li f’daċ-ċentru jistgħu jsiru esperimenti u studji mhux biss fuq l-għeneb, iżda anke fuq prodotti oħra tal-biedja fosthom żejt taż-żebbuġa u l-għasel. Tħabbar li fil-21 ta’ Settembru, l-pubbliku ser ikun jista’ iżur din il-faċilità ta’ riċerka f”open day’ li ser tkun organizzata apposta.